በኢኮኖሚ የጠነከረ ሕዝብ ለመፍጠር በሀገር ውስጥ እና በውጭ የሚኖሩ አማራዎች በትብብር እንዲሰሩ የአማራ ክልል የሥራ ኃላፊዎች ጠየቁ፡፡
የአማራ ሕዝብን ደኅንነት እና ተጠቃሚነት በሚመለከት በማንኛውም መልኩ የሚጠበቅባቸውን እንደሚያደርጉ በአትላንታ እና አካባቢው የሚኖሩ አማራዎች ተናግረዋል፡፡በክልሉ ኢንቨስትመንት፣ ልማት እና የአማራ አቀፍ ልማት ማኅበር (አልማ) ድጋፍ አንዲሁም በወቅታዊ ጉዳዮች ላይ ትኩረት ያደረገ ውይይት በአትላንታ- ጆርጅያ ዛሬ ተካሂዷል፡፡ ውይይቱ “የአማራ ኅልውና ለኢትዮጵያ ልዕልና” በሚል መሪ መልዕክት ነው የተካሔደው፡፡በአማራ ዴሞክራሲያዊ ፓርቲ (አዴፓ) ምክትል ሊቀመንበር አቶ ዮሐንስ ቧያለው እና የአማራ ልማት ማኅበር (አልማ) ዋና ሥራ አስፈፃሚ አቶ መላኩ ፈንታ በተመራው ውይይት በአትላንታ እና አካባቢው የሚኖሩ አማራ ባለሀብቶች፣ ምሁራን፣ የማኅበረሰብ አንቂዎች እና ልዩ ልዩ የኅብረተሰብ ክፍሎች ተሳትፈዋል፡፡የውይይቱ ተሳታፊዎችም በአማራ ተማሪዎች ላይ የሚፈጸመው ግፍ እንዲቆም መሥራት እንደሚገባ፣ ለትምህርት እና ትምህርት ቤቶች ጥራት ትኩረት እንዲሰጥ ጠይቀዋል፤ ለዚህም ተሳትፎ እንደሚያደርጉ ተናግረዋል፡፡ የክልሉን ሰላም እና ጸጥታ ለማሻሻል መሠራት እንዳለበት፣የሕዝቡን አንድነት በማስጠበቅ ወደ ተባበረ ልማት ማሳደግ እንደሚገባ እና የጣና ሀይቅ ደኅንነት ጉዳይም ትኩረት እንዲሰጠው ጠይቀዋል፡፡በውህድ ፓርቲው ውስጥ የአማራ ሕዝብ ጥያቄዎች እንዴት እንደሚመለሱም ተወያዮቹ ማብራሪያ ጠይቀዋል፡፡የአዴፓ ምክትል ሊቀመንበር አቶ ዮሐንስ ቧያለው በሰጡት ማብራሪያ የህግ ጥሰት የፈጸሙ አካላት የፍትህ ሥርዓቱን ተከትሎ ተጠያቂ መሆናቸው የማይቀር መሆኑን፣ ለዜጎች ደኅንነት መጠበቅም ህጋዊ እና ፖለቲካዊ መፍትሔዎችን ለመስጠት እየተሰራ እንደሆነ አስረድተዋል፡፡